CELEX: 62011CN0077
Language: mt
Date: 2011-02-22 00:00:00
Title: Kawża C-77/11: Rikors ippreżentat fit- 22 ta’ Frar 2011 — Il-Kunsill tal-Unjoni Ewropea vs Il-Parlament Ewropew

16.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 120/7
            
         Rikors ippreżentat fit-22 ta’ Frar 2011 — Il-Kunsill tal-Unjoni Ewropea vs Il-Parlament Ewropew
   (Kawża C-77/11)
   2011/C 120/12
   Lingwa tal-kawża: il-Franċiż
   
      Partijiet
   
   
      Rikorrent: Il-Kunsill tal-Unjoni Ewropea (rappreżentanti: G. Maganza u M. Vitsentzatos, aġenti)
   
      Konvenut: Il-Parlament Ewropew
   
      Talbiet tar-rikorrent
   
   
               —
            
            
               tannulla l-att tal-President tal-Parlament datat 14 ta’ Diċembru 2010 li jikkonstata li l-baġit tal-Unjoni għas-sena 2011 jiġi finalment adottat, sa fejn dan l-att jikkoinċidi mal-att li jistabbilixxi dan il-baġit,
            
         
               —
            
            
               b’mod alternattiv, u sa fejn hemm inkwistjoni att separat mill-ewwel wieħed, tannulla l-att tal-President tal-Parlament tal-istess data, intiż li jiġi adottat il-baġit tal-Unjoni għas-sena 2011 u tagħtih is-saħħa vinkolanti meħtieġa fil-konfront tal-istituzzjonijiet u l-Istati Membri,
            
         
               —
            
            
               sussidjarjament, tannulla l-att tal-President tal-Parlament Ewropew li jiddikjara li l-baġit tal-Unjoni għas-sena 2011 jiġi finalment adottat, peress li din il-konstatazzjoni saret mingħajr ma tlestiet il-proċedura tal-baġit 2010 (il-baġit tal-2011),
            
         
               —
            
            
               tikkunsidra l-effetti tal-baġit 2011 bħala finali sakemm il-baġit jiġi stabbilit permezz ta’ att leġiżlattiv skont it-Trattati,
            
         
               —
            
            
               tikkundanna lill-Parlament Ewropew għall-ispejjeż.
            
         
      Motivi u argumenti prinċipali
   
   B’dan ir-rikors, il-Kunsill isostni li, wara d-dħul fis-seħħ tat-Trattat dwar il-Funzjonament tal-Unjoni Ewropea (TFUE), fl-1 ta’ Diċembru 2009, il-baġit annwali tal-Unjoni Ewropea, u l-baġits ta’ emenda, għandhom issa jiġu stabbiliti b’att leġiżlattiv, komuni għaż-żewġ istituzzjonijiet li huma l-awturi tiegħu, jiġifieri l-Parlament Ewropew u l-Kunsill. Dan l-att għandu jiġi ffirmat mill-Presidenti taż-żewġ istituzzjonijiet, skont it-tieni paragrafu tal-Artikolu 297(1) TFUE.
   Il-Kunsill jargumenta, għalhekk, li l-att li jistabbilixxi l-baġit annwali 2011 — kemm jekk l-att jikkoinċidi mal-konstatazzjoni tal-President tal-Parlament Ewropew li l-baġit 2011 huwa finalment adottat kif ukoll jekk jitqies bħala att separat — huwa illegali, sa fejn jikkostitwixxi att atipiku u mhux leġiżlattiv, adottat u ffirmat biss mill-President tal-Parlament Ewropew bi ksur tal-Artikolu 314 TFUE u tal-Artikoli 288, 289(2), 296(1) u (3) tat-Trattat u tal-Artikolu 13(2) tat-Trattat dwar l-Unjoni Ewropea. Sussidjarjament, il-Kunsill isostni li dan l-att huwa illegali minħabba ksur tal-forom proċedurali sostanzjali u ksur tal-Artikolu 314(9) TFUE.
   Finalment, il-Kummissjoni titlob lill-Qorti tippriżerva, jekk ikun il-każ, l-effetti tal-baġit kif ippubblikat fil-Ġurnal Uffiċjali tal-Unjoni Ewropea sad-data li fiha dan il-baġit jiġi stabbilit skont l-artikoli ċċitati tat-Trattat.